CELEX: 32020R0757
Language: lv
Date: 2020-06-08 00:00:00
Title: Komisijas Regula (ES) 2020/757 (2020. gada 8. jūnijs), ar ko attiecībā uz dažu dzīvnieku izcelsmes blakusproduktu un atvasināto produktu izsekojamību groza Regulu (ES) Nr. 142/2011 (Dokuments attiecas uz EEZ)

9.6.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 179/5
               
            
         KOMISIJAS REGULA (ES) 2020/757
         (2020. gada 8. jūnijs),
         ar ko attiecībā uz dažu dzīvnieku izcelsmes blakusproduktu un atvasināto produktu izsekojamību groza Regulu (ES) Nr. 142/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1069/2009 (2009. gada 21. oktobris), ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (EK) Nr. 1774/2002 (1), un jo īpaši tās 21. panta 6. punkta d) apakšpunktu un 31. panta 2. punktu,
         tā kā:
         
                     (1)
                  
                  
                     Komisijas Regula (ES) Nr. 142/2011 (2) nosaka Regulas (EK) Nr. 1069/2009 īstenošanas noteikumus, tostarp prasības attiecībā uz dzīvnieku izcelsmes blakusproduktu un atvasināto produktu izsekojamību.
                  
               
                     (2)
                  
                  
                     Saskaņā ar Regulas (EK) Nr. 1069/2009 7. panta 2. punktu atvasinātie produkti paliek klasificēti vienā kategorijā ar dzīvnieku izcelsmes blakusproduktiem, no kuriem tie iegūti. Tomēr noteiktos apstākļos zivju eļļas un zivju milti var saturēt atsevišķu veidu atliekas, kuru saturs ir augstāks par to, kas ir lietošanai pārtikā derīgām zivīm vai zvejniecības produktiem, no kuriem tie iegūti, un tāpēc pirms to lietošanas dzīvnieku barībā ir vajadzīgs detoksikācijas process.
                  
               
                     (3)
                  
                  
                     Komisijas Regula (ES) 2015/786 (3) nosaka pieņemamības kritērijus detoksikācijas procesiem, kas piemēroti produktiem, kuri paredzēti dzīvnieku barībai. Prasībām un pieņemamības kritērijiem, kuri Regulā (ES) 2015/786 paredzēti 3. kategorijas materiālu zivju eļļas un zivju miltu detoksikācijas procesiem, būtu jānodrošina, ka detoksicēta 3. kategorijas materiālu zivju eļļa un zivju milti dzīvnieku barībā neapdraud dzīvnieku veselību, sabiedrības veselību un vidi un ka detoksikācijas process negatīvi neietekmē barības īpašības. Tāpēc kompetentā iestāde var atļaut detoksikāciju savas dalībvalsts teritorijā, ja nav harmonizētu noteikumu par šo materiālu nosūtīšanu detoksikācijai citā dalībvalstī.
                  
               
                     (4)
                  
                  
                     Lai atļautu noteiktu saimniecībā audzētu dzīvnieku barošanai domātu zivju eļļu un zivju miltu detoksikāciju, būtu jānosaka prasības, kuras jāievēro, uz citu dalībvalsti nosūtot tādu zivju eļļu un zivju miltus, kuros atlieku koncentrācija ir pārmērīga, detoksikācijai iekārtās, kas apstiprinātas saskaņā ar Eiropas Parlamenta un Padomes Regulu (EK) Nr. 183/2005 (4). Tāpēc dalībvalstīm pēc riska novērtējuma vajadzības gadījumā būtu jāatļauj tādas zivju eļļas un zivju miltu transportēšana, kuri paredzēti barības sastāvdaļu ražošanai un kuru dioksīnu un/vai polihlorbifenilu (PCB) satura līmeņi ir pārmērīgi Eiropas Parlamenta un Padomes Direktīvas 2002/32/EK (5) nozīmē, no citām dalībvalstīm uz iekārtām, kas reģistrētas vai apstiprinātas detoksikācijai to teritorijā.
                  
               
                     (5)
                  
                  
                     Tomēr 3. kategorijas materiālu zivju eļļām un zivju miltiem, kuri jau ir laisti tirgū un kam testos konstatēti pārmērīgi dioksīnu un/vai polihlorbifenilu (PCB) līmeņi, nebūtu jāpiemēro šajā regulā paredzētā detoksikācija.
                  
               
                     (6)
                  
                  
                     Regulas (ES) Nr. 142/2011 21. pants un VIII pielikums būtu attiecīgi jāgroza ar prasībām tādu atvasinātu produktu nosūtīšanai, kas paredzēti detoksikācijai citā dalībvalstī.
                  
               
                     (7)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulu (ES) Nr. 142/2011 groza šādi:
            
                        1)
                     
                     
                        21. pantam pievieno šādu punktu:
                        
                           “3.   Nolūkā ražot barības sastāvdaļas, kas nav importētas no trešās valsts, 3. kategorijas materiālu zivju eļļas un zivju miltu transportēšanu no apstiprinātas pārstrādes iekārtas zivju miltu un zivju eļļas ražošanai uz dzīvnieku barības iekārtu, kas reģistrēta vai apstiprināta saskaņā ar Regulu (EK) Nr. 1069/2009 un apstiprināta saskaņā ar Regulas (EK) Nr. 183/2005 10. panta 3. punktu citā dalībvalstī, detoksikācijai saskaņā ar procesiem, kas minēti Komisijas Regulā (ES) 2015/786 (*1), veic saskaņā ar noteikumiem, kas izklāstīti VIII pielikuma VII nodaļā.”
                        
                        
                           (*1)  Komisijas Regula (ES) 2015/786 (2015. gada 19. maijs), ar ko nosaka pieņemamības kritērijus detoksikācijas procesiem, kas piemēroti dzīvnieku barībai paredzētiem produktiem, kā paredzēts Eiropas Parlamenta un Padomes Direktīvā 2002/32/EK (OV L 125, 21.5.2015., 10. lpp.).;"
                        
                     
                  
                        2)
                     
                     
                        VIII pielikumu groza saskaņā ar šīs regulas pielikumu.
                     
                  
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 8. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 300, 14.11.2009., 1. lpp.
         
         
            (2)  Komisijas Regula (ES) Nr. 142/2011 (2011. gada 25. februāris), ar kuru īsteno Eiropas Parlamenta un Padomes Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai (OV L 54, 26.2.2011., 1. lpp.).
         
            (3)  Komisijas Regula (ES) 2015/786 (2015. gada 19. maijs), ar ko nosaka pieņemamības kritērijus detoksikācijas procesiem, kas piemēroti dzīvnieku barībai paredzētiem produktiem, kā paredzēts Eiropas Parlamenta un Padomes Direktīvā 2002/32/EK (OV L 125, 21.5.2015., 10. lpp.).
         
            (4)  Eiropas Parlamenta un Padomes Regula (EK) Nr. 183/2005 (2005. gada 12. janvāris) par pārtikas produktu higiēnu (OV L 35, 8.2.2005., 1. lpp.).
         
            (5)  Eiropas Parlamenta un Padomes Direktīva 2002/32/EK (2002. gada 7. maijs) par nevēlamām vielām dzīvnieku barībā – Padomes paziņojums (OV L 140, 30.5.2002., 10. lpp.).
      
      
         
            PIELIKUMS
            Regulas (ES) Nr. 142/2011 VIII pielikumu papildina šādi:
            
               “VII nodaļa
               
                  BARĪBAS SASTĀVDAĻU RAŽOŠANAI PAREDZĒTAS ZIVJU EĻĻAS UN ZIVJU MILTU TRANSPORTĒŠANA UZ DETOKSIKĀCIJAS IEKĀRTU
               
               
                           1.
                        
                        
                           Operatori [uzņēmēji], kas plāno 3. kategorijas materiālu zivju eļļu un zivju miltus, kas paredzēti barības ražošanai, transportēt no apstiprinātas pārstrādes iekārtas zivju miltu un zivju eļļas ražošanai uz dzīvnieku barības iekārtu, kas reģistrēta vai apstiprināta saskaņā ar Regulu (EK) Nr. 1069/2009 un apstiprināta saskaņā ar Regulas (EK) Nr. 183/2005 10. panta 3. punktu citā dalībvalstī, detoksikācijai saskaņā ar procesiem, kas minēti Regulā (ES) 2015/786, kompetentajai iestādei galamērķa vietā iesniedz pieteikumu sūtījuma pieņemšanai.
                           Pieteikumu sagatavo saskaņā ar pieteikumu un atļauju standarta formātu, kas noteikts Regulas (ES) Nr. 142/2011 XVI pielikuma III nodaļas 10. iedaļā.
                        
                     
                           2.
                        
                        
                           Galamērķa dalībvalsts kompetentā iestāde, kas minēta 1. punktā, informē operatoru par savu lēmumu attiecībā uz sūtījumu, nosūtot atpakaļ attiecīgi aizpildītu 1. punkta otrajā daļā minēto pieteikumu.
                        
                     
                           3.
                        
                        
                           Izcelsmes dalībvalsts kompetentā iestāde, izmantojot TRACES sistēmu saskaņā ar Lēmumu 2004/292/EK, informē galamērķa dalībvalsts kompetento iestādi par katra sūtījuma nosūtīšanu.
                        
                     
                           4.
                        
                        
                           Šīs nodaļas 1. līdz 3. punktu nepiemēro 3. kategorijas materiālu zivju eļļām un zivju miltiem, kuri ir laisti tirgū barības ražošanai un kam oficiālo kontroļu laikā konstatēti pārmērīgi dioksīnu un/vai polihlorbifenilu (PCB) līmeņi.”